REGULAMENTUL (UE) 2021/976 AL COMISIEI

din 4 iunie 2021

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru cicloxidim, mepiquat, Metschnikowia fructicola tulpina NRRL Y-27328 și prohexadionă din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime de reziduuri (LMR) pentru prohexadionă au fost stabilite în anexa II la Regulamentul (CE) nr. 396/2005. LMR-urile pentru cicloxidim și mepiquat au fost stabilite în partea A din anexa III la regulamentul respectiv. Pentru Metschnikowia fructicola tulpina NRRL Y-27328 nu au fost stabilite LMR-uri specifice, iar substanța respectivă nu a fost inclusă în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de autorizare a utilizării unui produs de protecție a plantelor care conține substanța activă cicloxidim pe căpșuni, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța mepiquat, o astfel de cerere a fost depusă pentru semințe de bumbac. În ceea ce privește substanța prohexadionă, o astfel de cerere a fost depusă pentru semințe de in, semințe de mac, semințe de floarea-soarelui, semințe de rapiță, semințe de muștar și semințe de camelină.

(4) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(5) Autoritatea Europeană pentru Siguranța Alimentară (denumită în continuare „autoritatea”), a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(6) În ceea ce privește substanța mepiquat, autoritatea a recomandat creșterea LMR-urilor pentru anumite produse de origine animală ca urmare a utilizării substanței pe semințe de bumbac.

(7) Referitor la toate cererile, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți erau admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Ea ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse în cauză nu au indicat existența unui risc de depășire a dozei zilnice acceptabile sau a dozei acute de referință.

(8) În contextul aprobării substanței active Metschnikowia fructicola tulpina NRRL Y-27328, o cerere privind LMR a fost inclusă în dosarul rezumativ în conformitate cu articolul 8 alineatul (1) litera (g) din Regulamentul (CE) nr. 1107/2009 al Parlamentului European și al Consiliului (3). Cererea respectivă a fost evaluată de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererea și a formulat o concluzie privind evaluarea inter pares a riscului utilizării ca pesticid (4). În documentul menționat, autoritatea nu a putut concluziona cu privire la evaluarea riscului alimentar pentru consumatori deoarece anumite informații nu erau disponibile și era necesară o analiză suplimentară din partea responsabililor cu gestionarea riscurilor. O astfel de analiză a fost prezentată în raportul de reexaminare (5) care a concluzionat că organismul nu este patogen pentru om și nu este probabilă apariția de toxine sau metaboliți toxici în alimente ca urmare a utilizării substanței active. Ținând cont de concluziile menționate, Comisia consideră că este adecvată includerea Metschnikowia fructicola tulpina NRRL Y-27328 în anexa IV la Regulamentul (CE) nr. 396/2005.

(9) În ceea ce privește substanța mepiquat în semințele de bumbac, Regulamentul (UE) 2018/832 al Comisiei (6) a introdus în Regulamentul (CE) nr. 396/2005 o LMR temporară, valabilă până la 30 iunie 2021. Din motive de securitate juridică, este oportun ca LMR-urile prevăzute de prezentul regulament să se aplice de la 1 iulie 2021.

(10) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Prin urmare, Regulamentul (CE) nr. 396/2005 ar trebui modificat în consecință.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 1 iulie 2021 în cazul LMR-urilor pentru mepiquat.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 4 iunie 2021. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue levels for cycloxidim in strawberries (Aviz motivat privind modificarea limitelor maxime de reziduuri existente pentru cicloxidim în căpșuni). EFSA Journal 2018;16(8):5404.

Reasoned opinion on the modification of the existing maximum residue levels for mepiquat in cotton seeds and animal commodities (Aviz motivat privind modificarea limitelor maxime de reziduuri existente pentru mepiquat în semințe de bumbac și produse de origine animală). EFSA Journal 2018;16(10):5428.

Reasoned opinion on the modification of the existing maximum residue levels for prohexadione in various oilseeds (Aviz motivat privind modificarea limitelor maxime de reziduuri existente pentru prohexadionă în diferite semințe oleaginoase). EFSA Journal 2018;16(8):5397.

(3) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(4) Conclusion on the peer review of the pesticide risk assessment of the active substance Metschnikowia fructicola strain NRRL Y-27328 (Concluzia evaluării inter pares a riscului utilizării ca pesticid a substanței active Metschnikowia fructicola tulpina NRRL Y-27328). EFSA Journal 2017;15(12):5084.

(5) Review report for the active substance Metschnikowia fructicola strain NRRL Y-27328 (Raport de reexaminare a substanței active Metschnikowia fructicola tulpina NRRL Y-27328) (SANTE/10472/2018 Rev. 2).

(6) Regulamentul (UE) 2018/832 al Comisiei din 5 iunie 2018 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de ciantraniliprol, cimoxanil, deltametrin, difenoconazol, fenamidon, flubendiamidă, fluopicolid, folpet, fosetil, mandestrobin, mepiquat, metazaclor, propamocarb, propargit, pirimetanil, sulfoxaflor și trifloxistrobin din sau de pe anumite produse (JO L 140, 6.6.2018, p. 38).